
A JUDO SPORT HATÁSÁNAK VIZSGÁLATA KÖZPONTI IDEGRENDSZER FEJLŐDÉSÉRE ÓVODÁS KORÚ GYERMEKEK KÖRÉBEN

Kulcsszavak: gyermekek; központi idegrendszer fejlődés; judo
Célkitűzés: A kutatás célja volt felmérni a 4-7 éves gyermekek esetlegesen fennmaradt primitív reflexeit, motoros és kognitív állapotát, valamint a judo jótékony hatását a központi idegrendszerre és hatását a fizikai, mentális és kognitív képességekre.
Adatok és módszerek: A kutatás típusa kvázi experimentális vizsgálat. A vizsgálat célcsoportja a 4-7 éves judo sportolók (n=77), és kontroll csoportként 4-7 éves óvodások, akik nem judoznak (n=105) kerültek bevonásra a vizsgálatba. Kizárási kritériumként a súlyos ortopédiai, kardiovaszkuláris, neurológiai, pszichiátriai vagy endokrin betegségek, nem gyógyult sérülések és traumák, droghasználat, láz és izomfájdalom voltak meghatározva. A felmérés 3 országban, 5 városban zajlott 2023 január-november hónapok között. Alkalmazott mérőeszközök az INPP (Institute for Neuro-Physiological Psychology), PANESS (Physical and Neurological Examination for Soft Signs) tesztek voltak. Az adatok elemzésére párosított mintás t próbát, független mintás t próbát, ANCOVA elemzést alkalmaztunk 95%-os valószínűségi szint mellett, SPSS 28.0 program segítségével.
Eredmények: A vizsgálatban 116 fiú, 66 lány gyermek felmérése történt meg. A judo sportot űző óvodások eredményei szignifikáns javulást mutattak minden vizsgált teszt vonatkozásában (p<0,001-p=0,004). Az óvodás és judo csoportok között szignifikáns különbséget találtunk az INPP (p<0,001) és PANESS (p<0,001) tesztek vonatkozásában. Országok között szignifikáns különbséget nem találtunk (p>0,05). Szignifikáns összefüggést találtunk a mérési eszközök eredményei között (R=0,525, p<0,001).
Következtetések: A judo sportot űző óvodás korú gyermekek idegrendszeri fejlődése szignifikánsan kedvezőbb volt óvodás társaiknál. A kutatás eredményei megerősítik annak tényét, hogy érdemes lenne egy judo elemekre épülő mozgásprogramot létrehozni a köznevelési intézetek részére a gyermekek fejlesztésére.



